**แนวทางการจ้างงานคนพิการในหน่วยงานของกระทรวงสาธารณสุข**

**คนพิการ** หมายความว่า บุคคลซึ่งมีข้อจำกัดในการปฏิบัติกิจกรรมในชีวิตประจำวันหรือเข้าไปมีส่วนร่วมทางสังคม เนื่องจากมีความบกพร่องทางการเห็น การได้ยิน การเคลื่อนไหว การสื่อสาร จิตใจ อารมณ์ พฤติกรรม สติปัญญา การเรียนรู้ หรือความบกพร่องอื่นใด ประกอบกับมีอุปสรรคในด้านต่างๆ และมีความจำเป็นเป็นพิเศษที่จะต้องได้รับความช่วยเหลือด้านหนึ่งด้านใด เพื่อให้สามารถปฏิบัติกิจกรรมในชีวิตประจำวัน หรือเข้าไปมีส่วนร่วมทางสังคมได้อย่างบุคคลทั่วไป ทั้งนี้ ตามประเภทและหลักเกณฑ์ที่รัฐมนตรีว่าการกระทรวงพัฒนาสังคมและความมั่นคงของมนุษย์ประกาศกำหนด

**ความพิการเชิงประจักษ์** ให้ผู้ประกอบวิชาชีพเวชกรรมเป็นผู้วินิจฉัยและออกใบรับรองความพิการที่ระบุประเภทความพิการ เพื่อประกอบคำขอมีบัตรประจำตัวคนพิการหรือต่อบัตรประจำตัวคนพิการตามมาตรา 19 แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 เว้นแต่นายทะเบียนกลาง นายทะเบียนจังหวัด หรือผู้ซึ่งได้รับมอบหมายแล้วแต่กรณี เห็นว่าบุคคลนั้นมีสภาพความพิการที่สามารถมองเห็นได้โดยประจักษ์ จะไม่ต้องให้มีการตรวจวินิจฉัยก็ได้

**ประเภทความพิการ** ประเภทและหลักเกณฑ์ที่รัฐมนตรีว่าการกระทรวงพัฒนาสังคมและความมั่นคงของมนุษย์ประกาศกำหนดประเภทความพิการ แบ่งออกเป็น 7 ประเภท ดังนี้

1) ความพิการทางการเห็น

2) ความพิการทางการได้ยินหรือสื่อความหมาย

3) ความพิการทางการเคลื่อนไหวหรือทางร่างกาย

4) ความพิการทางจิตใจหรือพฤติกรรม

5) ความพิการทางสติปัญญา

6) ความพิการทางการเรียนรู้

7) ความพิการทางออทิสติก

**1. ความพิการทางการเห็น** ได้แก่

1.1 ตาบอด หมายถึง การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากการมีความบกพร่องในการเห็น เมื่อตรวจวัดการเห็นของสายตาข้างที่ดีกว่าเมื่อใช้แว่นสายตาธรรมดาแล้ว อยู่ในระดับแย่กว่า ๓ ส่วน ๖๐ เมตร (๓/๖๐) หรือ ๒๐ ส่วน ๔๐๐ ฟุต (๒๐/๔๐๐) ลงมาจนกระทั่งมองไม่เห็นแม้แต่แสงสว่าง หรือมีลานสายตาแคบกว่า๑๐ องศา

1.2 ตาเห็นเลือนราง หมายถึง การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากการมีความบกพร่องในการเห็น เมื่อตรวจวัดการเห็นของสายตาข้างที่ดีกว่า เมื่อใช้แว่นสายตาธรรมดาแล้ว อยู่ในระดับตั้งแต่ ๓ ส่วน ๖๐ เมตร (๓/๖๐) หรือ ๒๐ ส่วน ๔๐๐ ฟุต (๒๐/๔๐๐) ไปจนถึงแย่กว่า ๖ ส่วน ๑๘ เมตร (๖/๑๘) หรือ ๒๐ ส่วน ๗๐ ฟุต (๒๐/๗๐) หรือมีลานสายตาแคบกว่า ๓๐ องศา

**2. ความพิการทางการได้ยินหรือสื่อความหมาย** ได้แก่

2.1 หูหนวก หมายถึง การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากการมีความบกพร่องในการได้ยินจนไม่สามารถรับข้อมูลผ่านทางการได้ยิน เมื่อตรวจการได้ยินโดยใช้คลื่นความถี่ที่ ๕๐๐ เฮิรตซ์ ๑,๐๐๐ เฮิรตซ์ และ ๒,๐๐๐ เฮิรตซ์ ในหูข้างที่ได้ยินดีกว่าจะสูญเสียการได้ยินที่ความดังของเสียง ๙๐ เดซิเบลขึ้นไป

2.2 หูตึง หมายถึง การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากการมีความบกพร่องในการได้ยิน เมื่อตรวจวัดการได้ยิน โดยใช้คลื่นความถี่ที่ ๕๐๐ เฮิรตซ์ ๑,๐๐๐ เฮิรตซ์ และ ๒,๐๐๐ เฮิรตซ์ ในหูข้างที่ได้ยินดีกว่าจะสูญเสียการได้ยินที่ความดังของเสียงน้อยกว่า ๙๐ เดซิเบลลงมาจนถึง ๔๐ เดซิเบล

2.3 ความพิการทางการสื่อความหมาย หมายถึง การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากการมีความบกพร่องทางการสื่อความหมาย เช่น พูดไม่ได้ พูดหรือฟังแล้วผู้อื่นไม่เข้าใจ เป็นต้น

**3. ความพิการทางการเคลื่อนไหวหรือทางร่างกาย** ได้แก่

3.1 ความพิการทางการเคลื่อนไหว หมายถึง การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากการมีความบกพร่องหรือการสูญเสียความสามารถของอวัยวะในการเคลื่อนไหว ได้แก่ มือ เท้า แขน ขา อาจมาจากสาเหตุอัมพาต แขน ขา อ่อนแรง แขน ขาขาด หรือภาวะเจ็บป่วยเรื้อรังจนมีผลกระทบต่อการทำงานมือ เท้า แขน ขา

3.2 ความพิการทางร่างกาย หมายถึง การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากการมีความบกพร่องหรือความผิดปกติของศีรษะ ใบหน้า ลำตัว และภาพลักษณ์ภายนอกของร่างกายที่เห็นได้อย่างชัดเจน

**4. ความพิการทางจิตใจหรือพฤติกรรม** ได้แก่ การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากความบกพร่องหรือความผิดปกติทางจิตใจหรือสมองในส่วนของการรับรู้ อารมณ์ หรือความคิด

**5. ความพิการทางสติปัญญา** ได้แก่ การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากการมีพัฒนาการช้ากว่าปกติ หรือมีระดับเชาว์ปัญญาต่ำกว่าบุคคลทั่วไปโดยความผิดปกตินั้นแสดงก่อนอายุ ๑๘ ปี

**6. ความพิการทางการเรียนรู้** ได้แก่ การที่บุคคลมีข้อจำกัดในการปฏิบัติกิจกรรมในชีวิตประจำวัน หรือการเข้าไปมีส่วนร่วมในกิจกรรมทางสังคมโดยเฉพาะด้านการเรียนรู้ ซึ่งเป็นผลมาจากความบกพร่องทางสมอง ทำให้เกิดความบกพร่องในด้านการอ่าน การเขียน การคิดคำนวณ หรือกระบวนการเรียนรู้พื้นฐานอื่นในระดับความสามารถที่ต่ำกว่าเกณฑ์มาตรฐานตามช่วงอายุและระดับสติปัญญา

**7. ความพิการทางออทิสติก** ได้แก่ การที่บุคคลมีข้อจำกัดในการปฏิบัติกิจกรรมในชีวิตประจำวันหรือการเข้าไปมีส่วนร่วมในกิจกรรมทางสังคม ซึ่งเป็นผลมาจากความบกพร่องทางพัฒนาการด้านสังคม ภาษาและการสื่อความหมาย พฤติกรรมและอารมณ์ โดยมีสาเหตุมาจากความผิดปกติของสมอง และความผิดปกตินั้นแสดงก่อนอายุ ๒ ปีครึ่ง ทั้งนี้ ให้รวมถึงการวินิจฉัยกลุ่มออทิสติกสเปกตรัมอื่นๆ เช่น แอสเปอเกอร์ (Asperger)

**การปฏิบัติตามกฎหมายการจ้างงานคนพิการ**

ตามพ.ร.บ. ส่งเสริมและพัฒนาคุณภาพชีวิตคนพิการ พ.ศ. 2550 และ ที่แก้ไขเพิ่มเติม ฉบับที่ 2 พ.ศ. 2556 มาตรา 33 นายจ้างหรือเจ้าของสถานประกอบการ และหน่วยงานของรัฐรับคนพิการเข้าทำงานตามลักษณะของงานในอัตราส่วนที่เหมาะสมกับผู้ปฏิบัติงานในสถานประกอบการหรือหน่วยงานของรัฐ (อัตราส่วน 100 คน : คนพิการ 1 คน)

**หลักการจ้างงานคนพิการของกระทรวงสาธารณสุข** ประกอบด้วย3 กรณี ดังนี้

**กรณีที่ 1.การจ้างงานตามมาตรา 33 โดยกระทรวงสาธารณสุขดำเนินการจ้างเอง**

 กรมส่งเสริมและพัฒนาคุณภาพชีวิตคนพิการ ได้ชี้แจงแนวปฏิบัติตามกฎหมายในการจ้างงานคนพิการ ประจำปี 2557 ดังนี้

1.1 กรณีหน่วยงานของรัฐ องค์กรปกครองส่วนท้องถิ่น รัฐวิสาหกิจ ให้นับจำนวนผู้ปฏิบัติงานทั้งหมดเข้าด้วยกัน ในอัตราส่วน 1 : 100 เศษของหนึ่งร้อยคนถ้าเกินห้าสิบคนต้องรับคนพิการเพิ่มอีกหนึ่งคนการนับจำนวนผู้ปฏิบัติงาน ให้นับ ณ วันที่ 1 ตุลาคมของแต่ละปี (ผู้ปฏิบัติงานหมายถึงข้าราชการลูกจ้างประจำ พนักงานราชการ ยกเว้น ลูกจ้างชั่วคราวและลูกจ้างโครงการ) การจ้างงานสามารถจ้างคนพิการได้ทุกประเภท อายุไม่ต่ำกว่า 15 ปี โดยจ้างเต็มเวลา รูปแบบเป็นลูกจ้างประจำ การจ่ายค่าตอบแทน เป็นรายเดือนหรือรายวันตามอัตราค่าจ้างขั้นต่ำ ระยะเวลาในการจ้างไม่น้อยกว่า 1 ปี ตั้งแต่ 1 มกราคมถึง30 ธันวาคมของปี การสรรหาคนพิการ หน่วยงานต้องมีการเปิดตำแหน่งสำหรับคนพิการ ทั้งตำแหน่งข้าราชการและพนักงานราชการ หรือลูกจ้างประจำ สำหรับคนพิการโดยเฉพาะ และประกาศรับสมัครคนพิการเข้าทำงาน โดยอาจประสานกับองค์กรปกครองส่วนท้องถิ่น หรือประกาศใน website ตลาดนัดคนพิการ.com และจัดสอบแข่งขันกันเองระหว่างคนพิการ กรณีตำแหน่งข้าราชการต้องสอบผ่านภาคก.ก่อน (การจัดสอบแข่งขันระหว่างคนพิการ เป็นไปตามหลักเกณฑ์ วิธีการและเงื่อนไขในการสรรหาและเลือกสรรคนพิการเข้าทำงานในส่วนราชการ แนบท้ายหนังสือ สำนักงาน กพ. ที่ นร 1004/ว21 ลงวันที่ 3 พฤศจิกายน 2558 เรื่อง การสรรหาและเลือกสรรคนพิการเข้ารับราชการ)[[1]](#footnote-2)

1.2 การรายงานผลการดำเนินงาน ให้ส่วนราชการรายงานผลการดำเนินงานให้กรมส่งเสริมและพัฒนาคุณภาพชีวิตคนพิการ กระทรวงการพัฒนาสังคมและความมั่นคงของมนุษย์ทราบและเพื่อรวบรวมรายงานผลการดำเนินงานต่อคณะรัฐมนตรีต่อไป

**กรณีที่ 2. การจ้างงานตามมาตรา 35 โดยกระทรวงสาธารณสุขดำเนินการจ้างเอง**

**มาตรา35  การให้สัมปทาน** จัดสถานที่จำหน่ายสินค้า จัดจ้างเหมาช่วงงาน ฝึกงาน หรือช่วยเหลืออื่นใดแก่คนพิการหรือผู้ดูแลคนพิการแทนก็ได้

**หลักเกณฑ์และวิธีการใช้สิทธิตาม ม.35**

กำหนดโดยระเบียบคณะกรรมการพัฒนาคุณภาพชีวิตคนพิการว่าด้วยหลักเกณฑ์และวิธีการให้สัมปทานจัดสถานที่จำหน่ายสินค้าหรือบริการ จัดจ้างเหมาช่วงงาน ฝึกงาน หรือให้การช่วยเหลืออื่นใดแก่คนพิการหรือผู้ดูแลคนพิการ พ.ศ. ๒๕๕๒ ดังนี้

1. **การให้สัมปทาน**

 การให้สัมปทาน หมายความว่า การให้สิทธิแก่คนพิการหรือผู้ดูแลคนพิการได้ใช้ประโยชน์จากทรัพย์สินในการประกอบอาชีพ

1. คนพิการครอบครองหรือใช้ประโยชน์จากทรัพย์สิน/ทรัพยากรเพื่อใช้ในการประกอบอาชีพหรือจำหน่ายสินค้า/บริการ
2. การให้คนพิการจำหน่ายสินค้าหรือบริการของรัฐหรือนายจ้าง
3. การมอบวัสดุอุปกรณ์ที่มิได้ใช้ประโยชน์ให้คนพิการได้หาประโยชน์จากวัสดุอุปกรณ์นั้น
4. การจัดสรรคลื่น/ความถี่วิทยุ
5. มีระยะเวลาไม่น้อยกว่า 1 ปี
6. มูลค่าต้องไม่น้อยกว่าปีละ/อัตราค่าจ้างขั้นต่ำในท้องที่นั้น คูณด้วยสามร้อยหกสิบห้าต่อคนพิการหนึ่งคนที่ต้องรับเข้าทำงาน (ค่าแรงขั้นต่ำ 300 บาท x 365 วัน x 1 คน)
7. **การจัดให้มีสถานที่จำหน่ายสินค้าหรือบริการ**

การจัดสถานที่จำหน่ายสินค้าหรือบริการ หมายความว่า การจัดสถานที่บริเวณองค์กร หรือสถานประกอบการไม่ว่าจะเป็นภายในหรือภายนอกเพื่อให้คนพิการหรือผู้ดูแลคนพิการได้ใช้ประโยชน์ ในการประกอบอาชีพ

1. สถานที่ต้องเห็นได้ง่าย สะดวกต่อการซื้อ/รับบริการ
2. มีสาธารณูปโภค สิ่งอำนวยความสะดวก
3. มั่นคงแข็งแรง ปลอดภัย
4. ได้รับการยกเว้นค่าเช่าพื้นที่  ระยะเวลาดำเนินงานไม่น้อยกว่า 1 ปี
5. มูลค่า  เท่ากับ  อัตราค่าเช่าพื้นที่รวมกับค่าใช้จ่ายตามที่คณะอนุกรรมการกำหนด เช่น การสร้างสิ่งอำนวยความสะดวก
6. วัสดุอุปกรณ์ต่างๆ เป็นต้น นำมาคิดมูลค่ารวมด้วยได้ (ค่าแรงขั้นต่ำ 300 บาทx 365 วัน x 1 คน)

 **ข้อควรรู้**

1. การให้สถานที่จำหน่ายสินค้า/บริการ ถ้าทำสัญญากับคนพิการรายหนึ่งแล้ว จะทำสัญญากับรายอื่น โดยใช้พื้นที่เดียวกันไม่ได้
2. คนพิการสามารถใช้สิทธิได้เพียงมาตราใดมาตราหนึ่ง และพื้นที่ใดพื้นที่หนึ่ง จะใช้สิทธิซ้ำซ้อนไม่ได้
3. การจัดสถานที่จำหน่ายสินค้าและบริการ ระบุช่วงเวลาให้เป็นไปตามเวลาเปิด – ปิด ปกติของสถานประกอบการ หรือเป็นไปตามที่คู่สัญญาตกลงกัน
4. **การจัดจ้างเหมาช่วงงานหรือจ้างเหมาบริการ**

การจัดจ้างเหมาช่วงงานหรือจ้างเหมาบริการหมายความว่า การจ้างเหมาช่วงงานหรือการจ้างเหมาบริการจากคนพิการหรือผู้ดูแลคนพิการเพื่อประโยชน์ของหน่วยงานของรัฐ นายจ้างหรือเจ้าของสถานประกอบการแห่งนั้น

1. จัดให้มีการทำสัญญาเพื่อให้คนพิการได้มีอาชีพ รวมถึงการให้คนพิการหรือผู้ดูแลคนพิการได้ทำสัญญากับหน่วยงานของรัฐหรือสถานประกอบการโดยจะดำเนินงานทั้งหมดหรือแต่บางส่วนของงานในความรับผิดชอบ มีระยะเวลาไม่น้อยกว่า 6 เดือน
2. เพื่อประโยชน์แก่หน่วยงานหรือสถานประกอบการ รวมถึงการให้ทำสัญญากับผู้รับเหมาช่วงงานด้วยการจัดจ้างเหมาช่วงงานหรือจ้างเหมาบริการ การคิดมูลค่าการดำเนินงานตามสัญญาต้องไม่น้อยกว่าค่าแรงขั้นต่ำ 300 บาท x 365 วัน x 1 คน โดยคำนวณเฉพาะในส่วนที่คนพิการจะได้รับเป็นเงิน  ทรัพย์สินหรือบริการเท่านั้นถ้าคำนวณแยกออกมาไม่ได้ ให้คิดมูลค่าเป็น 5 เท่า x 300 บาท x 365 วันx 1 คน
3. จัดจ้างเหมาช่วงงานหรือจ้างเหมาบริการโดยวิธีกรณีพิเศษ หน่วยงานรัฐ ให้จัดจ้างเหมาช่วงงานหรือบริการโดยวิธีกรณีพิเศษได้มูลค่าคิดตามปกติแต่ค่าตอบแทนคนพิการต้องได้รับค่าตอบแทนไม่น้อยกว่า 80,000 บาทต่อคนต่อปี รวมสวัสดิการเท่าคนปกติ แต่ถ้าประมาณการแยกไม่ได้ให้คิดเป็น5 เท่า x 300 บาท x 365 วัน x 1 คน
4. **การฝึกงานแก่คนพิการ**

การฝึกงานหมายความว่า การเพิ่มพูนความรู้ ทักษะ ประสบการณ์ หรือการถ่ายทอดวิทยาการหรือเทคโนโลยีที่สามารถนำไปประกอบอาชีพได้

1. ต้องถ่ายทอดวิทยาการ เทคโนโลยี กระบวนการผลิต หรือองค์ความรู้ขององค์กรให้แก่คนพิการ
2. หลักสูตรการฝึกงานยื่นขอรับรองหลักสูตรผ่านสำนักงานจัดหางานจังหวัดฯ
3. สำนักงานจัดหางานจังหวัดฯ ส่งหลักสูตรให้อธิบดีกรมพัฒนาฝีมือแรงงานหรือผู้ที่ได้รับมอบหมายให้ความเห็นชอบ
4. ผู้จัดฝึกงานต้องรับผิดชอบในการจัดสถานที่  วัสดุอุปกรณ์ เอกสาร วิทยากร
5. เบี้ยเลี้ยงคนพิการที่ฝึกงานเท่าค่าจ้างขั้นต่ำ
6. มีระยะเวลาฝึกงานไม่น้อยกว่า 6 เดือน  และไม่น้อยกว่า 600 ชั่วโมง
7. มูลค่าการฝึกงานต้องมีค่า/ไม่น้อยกว่าปีละอัตราค่าจ้างขั้นต่ำในท้องที่นั้นคูณด้วยสามร้อยหกสิบห้าต่อคนพิการที่ต้องฝึก

**ข้อควรรู้**

1. การฝึกงานหลักสูตรต้องได้รับความเห็นชอบจากอธิบดีกรมพัฒนาฝีมือแรงงาน หรือ ผู้ว่าราชการจังหวัด  หรือผู้ได้รับมอบหมายเว้นหลักสูตรของทางราชการ
2. กรณีสถานที่ฝึกงานไม่อยู่ในเขตที่ตั้งของสำนักงาน ให้สถานประกอบการที่เป็นที่ตั้งของกิจกรรมการฝึกงานเป็นผู้ยื่นขออนุญาตใช้สิทธิการฝึกฝนได้เพราะจะสะดวกในการประเมินมูลค่าและติดต่อประสานงาน
3. กรณีฝึกงานเมื่อฝึกเสร็จแล้วต้องออกประกาศนียบัตรให้แก่คนพิการด้วยเพื่อให้สามารถนำไปใช้ในการหางานทำ หรือประกอบอาชีพได้ต่อไป

**5.การจัดให้มีอุปกรณ์หรือสิ่งอำนวยความสะดวกทั้งในสถานที่และนอกสถานที่**เพื่อให้คนพิการทำงาน เพิ่มหลักเกณฑ์ วิธีการ เงื่อนไขการจัดให้มีอุปกรณ์หรือสิ่งอำนวยความสะดวก ถ้าสถานประกอบการมีอยู่แล้วตามข้อบังคับของกฎกระทรวงนำมาใช้ไม่ได้ ต้องทำใหม่ สร้างใหม่เท่านั้น

การจัดให้มีอุปกรณ์ หมายความว่า การจัดให้มีเครื่องช่วยอำนวยความสะดวกซึ่งเคลื่อนที่หรือเคลื่อนย้ายได้เพื่อให้คนพิการเข้าถึงและใช้ประโยชน์ในการประกอบอาชีพได้บนพื้นฐานของความต้องการพิเศษของคนพิการแต่ละประเภท

การจัดให้มีสิ่งอำนวยความสะดวกหมายความว่า การจัดให้มีเครื่องมือเพื่อการช่วยเหลือโดยการสร้าง ติดตั้งหรือดัดแปลงให้เครื่องมือดังกล่าวเป็นส่วนหนึ่งของอาคารหรือสถานที่ เพื่อให้คนพิการเข้าถึงและใช้ประโยชน์ในการประกอบอาชีพได้บนพื้นฐานของความต้องการพิเศษของคนพิการแต่ละประเภท

**6. ล่ามภาษามือ**ในกรณีมีคนหูหนวกเป็นลูกจ้างจำนวนหนึ่ง เพิ่มหลักเกณฑ์ วิธีการ และเงื่อนไขการให้บริการล่ามภาษามือนายจ้างต้องมีลูกจ้างที่เป็นคนพิการทางการได้ยินหรือสื่อความหมายไม่น้อยกว่า 20 คน จึงจะใช้หลักเกณฑ์ข้อนี้ได้ 20 คน ต่อ ล่าม 1 คน

การจัดให้มีล่ามภาษามือ หมายความว่า การจ้างบุคคลซึ่งจดแจ้งเป็นล่ามภาษามือต่อกรมส่งเสริมและพัฒนาคุณภาพชีวิตคนพิการเพื่อให้บริการแก่คนพิการทางการได้ยินหรือสื่อความหมาย

1. **การให้ช่วยเหลืออื่นใด**

การให้ความช่วยเหลืออื่นใดหมายความว่า การให้ความช่วยเหลือแก่คนพิการหรือผู้ดูแลคนพิการโดยตรง เพื่อให้คนพิการหรือผู้ดูแลคนพิการสามารถประกอบอาชีพหรือมีรายได้

1. วัตถุประสงค์เพื่อให้คนพิการ/ผู้ดูแลคนพิการ มีอาชีพ มีรายได้
2. กิจกรรม คือ การซื้อ การขาย การจ้างเหมาบริการ และการให้ใช้ใบอนุญาต/อุปกรณ์/ทรัพย์สินทางปัญญา
3. ระยะเวลาไม่น้อยกว่า 6 เดือน
4. คิดมูลค่าต้องไม่น้อยกว่าอัตราจ้างแรงงานขั้นต่ำในท้องที่นั้น คูณด้วยสามร้อยหกสิบห้าต่อคนพิการหนึ่งคนที่ต้องรับเข้าทำงานโดยคำนวณเฉพาะทรัพย์สินและรายได้ที่คนพิการจะได้รับ

**วิธีการขอใช้สิทธิมาตรา 35**

1. ให้ยื่นขอใช้สิทธิที่กรมการจัดหางาน หรือสำนักงานจัดหางานจังหวัดหรือเขตพื้นที่ตั้งแต่วันที่ 1 ตุลาคม เป็นต้นไปเพื่อให้จัดหางานจังหวัดตรวจสอบประเมินมูลค่าการใช้สิทธิตามมาตรา 35 แล้วแต่กรณี
2. ทั้งสองฝ่ายต้องลงนามในสัญญาภายในวันที่ 31 มกราคม แล้วส่งสัญญาให้จัดหางานตรวจสอบมูลค่าสัญญาและความถูกต้อง
3. ต้องเริ่มกิจกรรมตามข้อสัญญาภายในปีที่มีหน้าที่ปฏิบัติตามกฎหมาย คือ วันที่1 มกราคม ถึง 31 ธันวาคม ของแต่ละปี
4. การยื่นขอใช้สิทธิ มาตรา 35 แล้วยังไม่สามารถทำสัญญาได้ ภายใน 60 วัน ให้นายจ้างมายื่นขอใช้สิทธิใหม่
5. ให้รายงานผลพร้อมแนบสัญญาไปที่ สำนักงานพัฒนาสังคมและความมั่นคงของมนุษย์ ตามแบบที่กำหนดและส่งสำเนาสัญญาให้สำนักงานจัดหางานจังหวัดด้วย

**หมายเหตุ**: สามารถ Download ได้ที่ http://www.jobdoe.com/office6/index.php/35

**กรณีที่ 3. การจ้างงานคนพิการ (ตามมาตรา 33) และจ้างเหมาบริการคนพิการ (ตามมาตรา 35) โดยสถานประกอบการเอกชนตามนโยบายความรับผิดชอบต่อสังคม (Corporate Social Responsibility: CSR) เพื่อให้คนพิการเข้าปฏิบัติงานสนับสนุนหน่วยงานของกระทรวงสาธารณสุข**

**ขั้นตอนการดำเนินงานก่อนจ้างงาน**

1. กำหนดตำแหน่งและลักษณะงานที่จะให้คนพิการทำงานจำนวนกี่อัตรา
2. เปิดรับสมัครและคัดเลือกคนพิการเพื่อเตรียมรับโอกาสการจ้างงานหรือจ้างเหมาบริการ โดยให้ชุมชนมีส่วนร่วม (ควรมีการแต่งตั้งคณะกรรมการรับสมัครและคัดเลือก โดยให้ชุมชนมีส่วนร่วม)
3. ให้คนพิการจัดเตรียมเอกสารประจำตัวในการสมัครงานโดยหน่วยงานสามารถ Download แบบฟอร์มเอกสารได้ที่ http://www.sif.or.th/download/
4. ลงทะเบียนและบันทึกข้อมูลหน่วยงาน ตำแหน่งงาน และคนพิการที่ผ่านการคัดเลือก ในระบบของมูลนิธินวัตกรรมทางสังคม www.sif.or.th
5. มูลนิธิฯ แจ้งผลการจับคู่การสนับสนุนจากสถานประกอบการต่อหน่วยงาน เพื่อดำเนินการทำสัญญาจ้างงาน (ตามมาตรา 33) และ/หรือ การจ้างเหมาบริการ (ตามมาตรา 35) โดยหน่วยงานร่วมกับคนพิการจัดเตรียมเอกสารที่เกี่ยวข้องให้ถูกต้องครบถ้วนเพื่อเตรียมส่งต่อมูลนิธิฯ
6. ให้หน่วยงานรวบรวมเอกสารส่งมูลนิธิฯ
7. มูลนิธิฯประสานกับหน่วยงานเพื่อให้คนพิการทำสัญญากับบริษัท/สถานประกอบการ
8. มูลนิธิฯเตรียมสัญญาเพื่อลงนามในสัญญา

**สิ่งที่ต้องดำเนินการหลังเกิดการจ้างงานหรือจ้างเหมาบริการ**

1. หน่วยงานรวบรวมรายงานส่งบริษัท/สถานประกอบการ และทำสำเนาส่งมูลนิธิฯ
2. หน่วยงานที่รับคนพิการเข้าทำงาน สอนงานและฝึกงาน แนะนำ มอบหมายกำกับติดตามการทำงานของคนพิการ
3. จัดทำรายงานส่งบริษัท/สถานประกอบการทุกเดือนสำเนาส่งมูลนิธิฯ
4. มูลนิธิฯจะติดตามการทำงานของคนพิการในรูปแบบต่างๆ
5. การจ่ายค่าตอบแทนจะจ่ายทุกเดือนผ่านบัญชีธนาคารของคนพิการ

**หมายเหตุ**หมายถึงหน่วยงานของกระทรวงสาธารณสุขที่ต้องการรับคนพิการเข้าทำงาน

**สำหรับการจ้างเหมาบริการตามมาตรา 35** มูลนิธิฯ จะดำเนินการให้สถานประกอบการเอกชนที่เกี่ยวข้องเป็นผู้ยื่นเอกสารประกอบการจ้างเหมาบริการและดำเนินการขออนุญาตกับกรมการจัดหางาน รายละเอียดตามแนวทางปฏิบัติในการจ้างงานคนพิการ ตามมาตรา 33 มาตรา 34 และมาตรา 35 แห่งพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม (ฉบับที่ 2 ) พ.ศ. 2556 โดยสามารถ Download ได้ที่http://www.dsd.go.th/wepdp/Region/Doc\_ShowDetails/3781

1. http://www2.ocsc.go.th/sites/default/files/attachment/circular/w21-2558.pdf [↑](#footnote-ref-2)